
Tavallinen lainsäätämisjärjestys (ensimmäinen käsittely)

Tarkistus 1
Ehdotus asetukseksi
Johdanto-osan 1 a kappale (uusi)
	

	Komission teksti
	Tarkistus

	
	(1 a)	Yhdysvaltojen presidentti Donald J. Trump julisti 2 päivänä huhtikuuta 2025 antamassaan presidentin asetuksessa 14257 ”Regulating Imports With a Reciprocal Tariff To Rectify Trade Practices That Contribute to Large and Persistent Annual United States Goods Trade Deficits” kansallisen hätätilan, joka on seurausta olosuhteista, jotka käyvät ilmi Yhdysvaltojen tavarakaupan suuresta ja jatkuvasta vuotuisesta alijäämästä, ja totesi, että Yhdysvallat pyrkii tasapainottamaan maailmanlaajuisia kauppavirtoja asettamalla kaikkien kauppakumppanien kaikelle tuonnille ylimääräisen arvotullin, josta voidaan poiketa. Näihin Yhdysvaltojen tullitoimenpiteisiin sisältyi kaikkea tuontia koskeva 10 prosentin perustulli ja kahdenvälisten kauppataseiden perusteella laskettavia maakohtaisia lisätulleja. Unionin osalta tämä tarkoitti suurinta osaa tuotteista koskevaa 20 prosentin tullia, jonka oli määrä tulla voimaan 9 päivänä huhtikuuta 2025 ja jota sovellettaisiin aiemmin uudelleen käyttöön otettujen ja 12 päivänä maaliskuuta 2025 täytäntöön pantujen terästä ja alumiinia koskevien 25 prosentin tullien lisäksi. Presidentti Trump ilmoitti 9 päivänä huhtikuuta 2025, että kyseisten tullien täyttä täytäntöönpanoa lykättäisiin 90 päivällä ja että unionia koskeva tulli alennettaisiin 20 prosentista 10 prosentin perustasolle. Terästä, alumiinia ja ajoneuvoja koskevat 25 prosentin tullit säilyivät voimassa, ja niitä nostettiin myöhemmin 25 prosentista 50 prosenttiin 4 päivästä kesäkuuta 2025 alkaen. Lisäksi presidentti Trump ilmoitti 12 päivänä heinäkuuta 2025 unionitavaroita koskevista uusista 30 prosentin tulleista 1 päivästä elokuuta 2025 alkaen. Nämä tapahtumat korostivat vakaan kehyksen laatimisen merkitystä, mikä johti lopulta 21 päivänä elokuuta 2025 annettuun yhteiseen julkilausumaan vastavuoroista, oikeudenmukaista ja tasapainoista kauppaa koskevasta Euroopan unionin ja Yhdysvaltojen puitesopimuksesta.



Tarkistus 2
Ehdotus asetukseksi
Johdanto-osan 1 b kappale (uusi)
	

	Komission teksti
	Tarkistus

	
	(1 b)	Taloudellisissa analyyseissa on arvioitu, että unionin bruttokansantuote (BKT) voisi pienentyä 0,2–0,8 prosenttia jo hyväksyttyjen ja vielä suunnitteilla olevien Yhdysvaltojen tullitoimenpiteiden seurauksena. Rahoitusmarkkinoihin kohdistuvat vaikutukset ovat olleet selvästi nähtävissä epävakauden lisääntymisenä. Riskit kohdistuvat erityisesti unionin aloihin, jotka ovat hyvin riippuvaisia viennistä Yhdysvaltoihin, kuten auto-, lääke- ja konealaan.



Tarkistus 3
Ehdotus asetukseksi
Johdanto-osan 1 c kappale (uusi)
	

	Komission teksti
	Tarkistus

	
	(1 c)	Kuten yhteisessä valkoisessa kirjassa Euroopan puolustusvalmiudesta vuoteen 2030 mennessä korostettiin, unioniin kohdistuu myös akuutti ja kasvava uhka, joka liittyy täysimittaisten konfliktien paluuseen Eurooppaan. Jotta unioni voi vastata tähän kasvavaan haasteeseen, sen on tarpeen ryhtyä päättäväisiin toimiin, joilla se varmistaa puolustuskykynsä, muun muassa lujittaa pitkälle menevää ja laaja-alaista transatlanttista kumppanuuttaan turvallisuuden, häiriönsietokyvyn ja teollisuusyhteistyön aloilla ja vahvistaa samalla omaa teollista ja teknologista perustaansa myös unionin turvallisuus- ja puolustusteollisuuden kannalta tärkeillä aloilla. Tällainen valmiuksien vahvistaminen edellyttää vakautta ja ennustettavuutta yhteistyössä keskeisten kumppanien, erityisesti Yhdysvaltojen, kanssa. Unioni voi varmistaa yhteisen varautumisensa ja vastata tehokkaasti nykyisin geopoliittisiin haasteisiin vain luotettavan ja mukautuvan kumppanuuden avulla, jossa sen olennaisia turvallisuusetuja kunnioitetaan kaikilta osin. Lisäksi unionista Yhdysvaltoihin tuotavien teollisten ja teknologisesti kehittyneiden tuotteiden tuonnin tullien alentaminen vahvistaisi huomattavasti transatlanttista teollista perustaa ja lisäisi yhteistyötä innovatiivisten ja yhteentoimivien valmiuksien kehittämisen alalla. Näin toimimalla varmistettaisiin tasapainoisempi ja molempia osapuolia hyödyttävä kauppasuhde tällä strategisella alla, ja samalla edistettäisiin unionin yleistä taloudellista kilpailukykyä ja turvallisuuteen liittyvää häiriönsietokykyä. Kyseisiä tulleja alentamalla saataisiin myös vakautta ja ennustettavuutta, joita tarvitaan yhteisiin transatlanttisiin toimiin, joilla suojellaan yhteisiä strategisia etujamme nykyisessä geopoliittisessa tilanteessa, ja tullien alentaminen olisi myös arvokas askel kohti tiiviimpää yhteistyötä kattavan transatlanttisen sopimuksen tulevassa kehittämisessä.



Tarkistus 4
Ehdotus asetukseksi
Johdanto-osan 1 d kappale (uusi)
	

	Komission teksti
	Tarkistus

	
	(1 d)	Unioni on edelleen sitoutunut horjumattomasti avoimeen, oikeudenmukaiseen ja sääntöpohjaiseen monenväliseen kauppajärjestelmään, jonka perustana ovat Maailman kauppajärjestön (WTO) periaatteet. Perussopimusten mukaisesti unioni pitää vakaasti kiinni arvoistaan ja eduistaan maailmanlaajuisesti erityisesti tukemalla avointa ja tasapuolista kauppaa ja vahvistamalla kansainvälistä oikeutta. WTO on edelleen maailmankauppajärjestelmän kulmakivi ja ensisijainen foorumi kansainvälisten kauppasääntöjen kehittämiselle ja täytäntöönpanemiselle ja niiden noudattamisen valvonnalle. Läheinen yhteistyö samanmielisten kumppanien ja erityisesti Yhdysvaltojen kanssa on olennaisen tärkeää tämän järjestelmän ylläpitämiseksi ja vahvistamiseksi, ennustettavan ja sääntöpohjaisen maailmanlaajuisen kauppaympäristön turvaamiseksi, WTO:n välttämättömän uudistamisen edistämiseksi ja hyvin toimivan riidanratkaisumekanismin aikaansaamiseksi.



Tarkistus 5
Ehdotus asetukseksi
Johdanto-osan 1 e kappale (uusi)
	

	Komission teksti
	Tarkistus

	
	(1 e)	Vaikka joitakin kaupallisia jännitteitä edelleen onkin, niitä käsitellään tällä hetkellä äskettäin perustetuissa vuoropuhelu- ja koordinointipuitteissa. Unioni on edelleen sitoutunut varmistamaan, että sen ja Yhdysvaltojen kauppa- ja investointisuhteet kehittyvät pidemmällä aikavälillä osapuolten välisen vapaan ja oikeudenmukaisen kaupan periaatteiden sekä WTO:n sääntöihin perustuvan kauppajärjestelmän mukaisesti ilman, että heikennetään muita kauppapoliittisia toimenpiteitä, muun muassa kaupan suojatoimia. Tavoitteena on kattaa uusia unionin kannalta strategisesti merkittäviä aloja ja tehdä WTO:n sääntöihin perustuvan kauppajärjestelmän mukainen monenkeskiseen kehykseen ankkuroitu sopimus.



Tarkistus 6
Ehdotus asetukseksi
Johdanto-osan 1 f kappale (uusi)
	

	Komission teksti
	Tarkistus

	
	(1 f)	Kun otetaan huomioon Venäjän hyökkäyssota Ukrainaa vastaan sekä muut unionin lähialueella meneillään olevat konfliktit, jotka heikentävät unionin ja sen kansalaisten turvallisuutta, on äärimmäisen tärkeää, että unioni säilyttää suhteensa keskeiseen liittolaiseensa ja vahvistaa tätä suhdetta entisestään aikana, jolloin tällaiset suhteet ovat kriittisen tärkeitä. Unionin on tässä poikkeuksellisessa tilanteessa hyväksyttävä poikkeuksellisia ja väliaikaisia toimenpiteitä, jotka ovat asianmukaisesti perusteltuja GATT-sopimuksen XXI artiklan (Turvallisuuspoikkeukset) nojalla. Tällaisten yksipuolisten toimenpiteiden ei pitäisi kuitenkaan luoda ennakkotapausta, ja niiden olisi pysyttävä ehdottoman poikkeuksellisina, oikeasuhtaisina ja ajallisesti rajattuina, mikä osoittaa niiden erityisen luonteen toimina, jotka ovat perusteltuja turvallisuussyistä.



Tarkistus 7
Ehdotus asetukseksi
Johdanto-osan 3 kappale
	

	Komission teksti
	Tarkistus

	(3)	Unioni ja Yhdysvallat pitävät yhteistä julkilausumaa ensimmäisenä askeleena prosessissa, jota voidaan laajentaa edelleen, jotta voidaan kattaa uusia aloja, helpottaa edelleen markkinoille pääsyä ja syventää niiden kauppa- ja investointisuhteita.
	(3)	Unioni ja Yhdysvallat pitävät yhteistä julkilausumaa ensimmäisenä askeleena prosessissa, jota voidaan laajentaa edelleen, jotta voidaan kattaa uusia aloja, helpottaa edelleen markkinoille pääsyä ja syventää niiden kauppa- ja investointisuhteita. Unioni on edelleen sitoutunut jatkamaan neuvotteluja Yhdysvaltojen kanssa molempia osapuolia hyödyttävän sopimuksen aikaansaamiseksi taloutensa muilla tärkeillä aloilla, kuten maatalouselintarvikkeet ja teollisuustuotteet, Yhdysvalloille myönnettyjen tullietuuksien tai tariffikiintiöiden soveltamisen täyden tai osittaisen keskeyttämisen aikana.



Tarkistus 8
Ehdotus asetukseksi
Johdanto-osan 5 a kappale (uusi)
	

	Komission teksti
	Tarkistus

	
	(5 a)	Tämän asetuksen hyväksyminen ei saisi rajoittaa unionin oikeutta soveltaa vastatoimenpiteitä vastauksena Yhdysvaltojen käyttöön ottamiin perusteettomiin toimenpiteisiin.



Tarkistus 9
Ehdotus asetukseksi
Johdanto-osan 6 kappale
	

	Komission teksti
	Tarkistus

	(6)	Mukautettuja tulleja ja tariffikiintiöitä olisi sovellettava niin kauan kuin Yhdysvallat tosiasiallisesti toteuttaa yhteistä julkilausumaa.
	(6)	Koska yhteisen julkilausuman päätavoitteena on luoda transatlanttiselle kaupalle selkeät puitteet, jotka antavat kipeästi kaivattua vakautta ja ennustettavuutta unionin viejille, yhteisen julkilausuman nojalla unionille kuuluvien sitoumusten noudattaminen olisi keskeytettävä minkä tahansa sellaisen Yhdysvaltojen toimen takia, joka saattaa heikentää tätä vakautta ja ennustettavuutta ja jonka myötä Yhdysvallat uhkaa poiketa tai poikkeaa sille yhteisen julkilausuman nojalla kuuluvista sitoumuksista, tai minkä tahansa muun toimen takia, joka on yhteisen julkilausuman hengen vastainen tai joka vaikuttaa unionin tai jonkin sen jäsenvaltion oikeutettuihin suvereeneihin valintoihin. Näin ollen mukautettuja tulleja ja tariffikiintiöitä olisi sovellettava vain jos ja niin kauan kuin Yhdysvallat tosiasiallisesti toteuttaa yhteistä julkilausumaa. Mikä tahansa uusi tulli, joka asetetaan Yhdysvaltojen minkä tahansa käynnissä olevan tai tulevan 232 §:n mukaisen tutkimuksen seurauksena tai minkä tahansa muun vastaavan oikeusperustan perusteella ja joka tulee voimaan yhteisen julkilausuman allekirjoittamisen jälkeen ja ylittää 15 prosentin kaiken kattavan tariffikaton, olisi vastoin yhteisen julkilausuman henkeä ja horjuttaisi vakaustavoitetta, joten sen katsottaisiin rikkovan yhteistä julkilausumaa ja sen olisi johdettava tämän asetuksen soveltamisen keskeyttämiseen.



Tarkistus 10
Ehdotus asetukseksi
Johdanto-osan 6 a kappale (uusi)
	

	Komission teksti
	Tarkistus

	
	(6 a)	Koska unionin suvereenista ja demokraattisesta sääntelyoikeudesta ja unionin säännöstöstä ei voida neuvotella minkään kolmannen maan kanssa, tämän asetuksen 1 tai 2 artiklan soveltaminen olisi keskeytettävä, jos Yhdysvallat pyrkii käyttämään taloudellista pakottamista, sellaisena kuin se on määritelty Euroopan parlamentin ja neuvoston asetuksen (EU) 2023/26751 a 2 artiklan 1 kohdassa, esimerkiksi jos Yhdysvallat soveltaa tai uhkaa soveltaa lisätulleja tai muita kauppaan tai investointeihin vaikuttavia toimenpiteitä estääkseen tai saadakseen aikaan sen, että unioni tai jäsenvaltio kumoaa jonkin tietyn säädöksen, muuttaa jotakin tiettyä säädöstä tai hyväksyy jonkin tietyn säädöksen, ja puuttuu tällä tavoin unionin tai jäsenvaltion oikeutettuihin suvereeneihin valintoihin. Tämän asetuksen 1 tai 2 artiklan soveltamisen keskeyttämisen lisäksi unionin olisi määritettävä Yhdysvaltojen esittämät uhkaukset tai käyttämät toimenpiteet ja tarkasteltava niitä asetuksen (EU) 2023/2675 4 ja 5 artiklan mukaisesti ja tarvittaessa hyväksyttävä vastatoimenpiteitä mainitun asetuksen 8 artiklan mukaisesti.

	
	_____________

	
	1 a Euroopan parlamentin ja neuvoston asetus (EU) 2023/2675, annettu 22 päivänä marraskuuta 2023, unionin ja sen jäsenvaltioiden suojelemisesta kolmansien maiden harjoittamalta taloudelliselta pakottamiselta (EUVL L, 2023/2675, 7.12.2023, ELI: http://data.europa.eu/eli/reg/2023/2675/oj).



Tarkistus 11
Ehdotus asetukseksi
Johdanto-osan 6 b kappale (uusi)
	

	Komission teksti
	Tarkistus

	
	(6 b)	Tässä asetuksessa säädettyjen toimenpiteiden ehtona olisi oltava se, että Yhdysvallat toimii jatkuvasti unionin turvallisuusetujen mukaisesti. Jos Yhdysvallat ryhtyy toimiin tavalla, joka heikentää suoraan unionin tai sen jäsenvaltioiden keskeisiä turvallisuuteen liittyviä etuja, niiden alueellinen koskemattomuus ja taloudellinen ulottuvuus mukaan lukien, sekä niiden ulko- ja puolustuspolitiikkaa, tämän asetuksen mukaisten keskeyttämismekanismien olisi oltava käytettävissä, jotta voidaan varmistaa, että unionin kauppapolitiikka pysyy johdonmukaisena sen ulkopolitiikan ja turvallisuustavoitteiden kanssa.



Tarkistus 12
Ehdotus asetukseksi
Johdanto-osan 6 c kappale (uusi)
	

	Komission teksti
	Tarkistus

	
	(6 c)	Tällä asetuksella myönnetään Yhdysvalloille laajoja ja poikkeuksellisia tullietuuksia ja tariffikiintiöitä, ja tämä voi lisätä kyseisten etuuksien ja kiintiöiden kattamien tuotteiden tuontia, millä voi olla merkittävä vaikutus unionin tuotannonaloihin. Lisäksi tämä asetus on hyväksytty ilman vaikutustenarviointia, joten sen mahdollista taloudellista vaikutusta on vaikea arvioida sen hyväksymisen hetkellä. Siksi olisi perustettava suojamekanismi, jonka tarkoituksena on suojella unionin tuotannonaloja ja maataloutta siinä tapauksessa, että tällä asetuksella myönnetyt tullietuudet tai tariffikiintiöt johtavat tiettyjen tuotteiden tuonnin lisääntymiseen niin, että se haittaa tai uhkaa haitata vakavasti unionin tuotannonaloja. Jos tietyn tuotteen tuonnin määrän todetaan kasvaneen yli 10 prosentilla, komission olisi toteutettava tarkastelu sen määrittämiseksi, aiheuttaako tuonnin määrän kasvu tai uhkaako se aiheuttaa vakavaa haittaa unionin tuotannonalalle.



Tarkistus 13
Ehdotus asetukseksi
Johdanto-osan 6 d kappale (uusi)
	

	Komission teksti
	Tarkistus

	
	(6 d)	Yhteisessä julkilausumassa ei määrätä 15 prosentin tariffikaton soveltamisesta teräkseen ja alumiiniin, minkä vuoksi Yhdysvaltojen aiemmin käyttöön ottamat 50 prosentin tullit pysyvät voimassa. Unioni ja Yhdysvallat ilmaisivat yhteisessä julkilausumassa, että ne aikovat harkita mahdollisuutta tehdä yhteistyötä teräksen ja alumiinin kotimarkkinoiden suojaamiseksi ylikapasiteetilta samalla kun ne varmistavat turvalliset keskinäiset toimitusketjut muun muassa tariffikiintiöratkaisujen avulla.



Tarkistus 14
Ehdotus asetukseksi
Johdanto-osan 6 e kappale (uusi)
	

	Komission teksti
	Tarkistus

	
	(6 e)	Yhdysvaltojen kauppaministeriö ilmoitti 19 päivänä elokuuta 2025, että 232 §:n kattamien alakohtaisten tullien piiriin kuuluvien teräs- ja alumiinituotteiden ”johdannaisten” luetteloon lisätään 407 tuoteluokkaa. Tämän seurauksena kyseisten tuotteiden teräs- ja alumiinipitoisuuteen sovelletaan 50 prosentin tullia. Näiden tullien sekä hallinnollisten ja tulleja koskevien vaikeaselkoisten vaatimusten asettaminen yhteisen julkilausuman allekirjoittamisen jälkeen on lisännyt unionin ja Yhdysvaltojen välisen kaupan epävakautta ja aiheuttanut vakavia taloudellisia seurauksia asianomaisille unionin yrityksille ja niiden työntekijöille. Nämä tullit vaikuttavat myös suhteettomasti unionin pieniin ja keskisuuriin yrityksiin ja tuotantoketjun loppupään tuotannonaloihin, heikentävät niiden kilpailukykyä Yhdysvaltojen markkinoilla, johtavat mahdolliseen pitkäaikaiseen markkinaosuuden menetykseen sekä aiheuttavat pysyvää vahinkoa transatlanttisille teollisuuden toimitusketjuille. Unionin ja Yhdysvaltojen olisi löydettävä nopeasti molempia osapuolia hyödyttävä ratkaisu käynnissä olevissa neuvotteluissa, joissa pyritään ratkaisemaan nämä tullikiistat ja palauttamaan vakaat transatlanttiset kauppasuhteet. Tähän liittyen kyseisten tuotteiden tuontitullien soveltamisen keskeyttämistä olisi lakattava soveltamasta kuuden kuukauden kuluttua 6 artiklan kolmannessa kohdassa tarkoitetusta soveltamisen alkamispäivästä, ellei viimeistään kyseisenä päivänä löydetä yhteistyössä Yhdysvaltojen kanssa teräksen, alumiinin ja niiden johdannaisvalmisteiden kauppaan kestäviä ja kumpaakin osapuolta tyydyttäviä ratkaisuja. Koska lisäksi on ehdotettu uutta unionin välinettä, jolla puututaan maailmanlaajuisen ylikapasiteetin kauppaan liittyviin kielteisiin vaikutuksiin unionin teräsmarkkinoilla, terästuotteiden tullien poistamisen olisi oltava johdonmukaisia myös tämän uuden välineen kanssa.



Tarkistus 15
Ehdotus asetukseksi
Johdanto-osan 6 f kappale (uusi)
	

	Komission teksti
	Tarkistus

	
	(6 f)	Yhteinen julkilausuma ei kata raskaita hyötyajoneuvoja ja niiden osia. Yhteisen julkilausuman meneillään olevan täytäntöönpanon yhteydessä unionin ja Yhdysvaltojen olisi kohdeltava raskaita hyötyajoneuvoja ja niiden osia samalla tavalla kuin henkilöautoja ja niiden osia niin, että tarkoituksena olisi saattaa ne 15 prosentin kiinteän tullin alaisuuteen ja varmistaa kaikkien keskeisten toimenpiteiden osalta oikeudenmukainen ja oikeasuhtainen kohtelu yhteisen julkilausuman tavoitteiden mukaisesti.



Tarkistus 16
Ehdotus asetukseksi
Johdanto-osan 7 kappale
	

	Komission teksti
	Tarkistus

	(7)	Jotta voidaan varmistaa yhdenmukaiset edellytykset tämän asetuksen täytäntöönpanolle, komissiolle olisi siirrettävä täytäntöönpanovalta keskeyttää tämän asetuksen soveltaminen tietyissä olosuhteissa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/20113 mukaisesti.
	(7)	Jotta voidaan määrittää tällä asetuksella Yhdysvalloille myönnettyjen tullietuuksien tai tariffikiintiöiden soveltamisen alkamispäivämäärä, keskeyttää kokonaan tai osittain tullietuuksien tai tariffikiintiöiden soveltaminen ja muuttaa tullietuuksien piiriin kuuluvien tavaroiden luetteloa, komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa3 vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä.

	_________________
	_________________

	3 Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13, ELI: ELI: http://data.europa.eu/eli/reg/2011/182/oj).
	3 EUVL L 123, 12.5.2016, s. 1, ELI: http://data.europa.eu/eli/agree_interinstit/2016/512/oj



Tarkistus 17
Ehdotus asetukseksi
Johdanto-osan 8 a kappale (uusi)
	

	Komission teksti
	Tarkistus

	
	(8 a)	Unionin markkinoille pääsyn ehtona on nyt ja olisi oltava jatkossakin sovellettavan unionin oikeuden noudattaminen, mukaan lukien EU:n hiilirajamekanismi, yritysvastuudirektiivi ja metsäkadon torjumista koskevat säännöt, riippumatta siitä, miltä lainkäyttöalueelta tuotteet ovat peräisin.



Tarkistus 18
Ehdotus asetukseksi
Johdanto-osan 8 b kappale (uusi)
	

	Komission teksti
	Tarkistus

	
	(8 b)	Komission olisi arvioitava säännöllisesti tämän asetuksen 1 ja 2 artiklan täytäntöönpanosta aiheutuvia vaikutuksia kauppavirtoihin, tuotantotasoihin ja hintadynamiikkaan. Komission olisi tehtävä tiivistä yhteistyötä jäsenvaltioiden ja asiaankuuluvien unionin tuotannonalojen kanssa ja varmistettava tietojen järjestelmällinen keruu sekä säännöllinen tietojenvaihto, jotta mahdolliset markkinoiden vääristymät tai epätasapaino havaitaan ajoissa.



Tarkistus 19
Ehdotus asetukseksi
Johdanto-osan 8 c kappale (uusi)
	

	Komission teksti
	Tarkistus

	
	(8 c)	Tällä asetuksella toteutetaan kiireellisiä toimia poikkeuksellisen ja epävakaan tilanteen johdosta, ja sillä voi olla kauaskantoisia seurauksia. Sen soveltamista olisi näin ollen rajoitettava. Ensimmäinen arviointikertomus asetuksen vaikutuksista unionin tuotannonaloihin, kala- ja äyriäistuotteiden sekä maataloustuotteiden tuottajiin ja kuluttajiin olisi julkaistava viimeistään ... päivänä ...kuuta ... [kuusi kuukautta tämän asetuksen voimaantulopäivästä]. Komission olisi esitettävä viimeistään ... päivänä ...kuuta ... [kuusi kuukautta ennen tämän asetuksen soveltamisen päättymispäivää] täydentävä kattava vaikutustenarviointi ja tarvittaessa lainsäädäntöehdotus tämän asetuksen soveltamisen jatkamisesta. Kyseisessä vaikutustenarvioinnissa olisi arvioitava muun muassa, onko tämä asetus aiheuttanut haittaa ja epätasapainoa tietyillä aloilla muun muassa hintojen ja markkinoiden vakauden osalta, miten unionin kaupan rakenteet ovat muuttuneet unionin ja Yhdysvaltojen välisen kaupan seurauksena ja millaisia vaikutuksia tällä asetuksella on ollut tai ennustetaan olevan unionin ja jäsenvaltioiden talousarvioihin, kun otetaan huomioon kannettujen tullitulojen pienentyminen.



Tarkistus 20
Ehdotus asetukseksi
Johdanto-osan 8 d kappale (uusi)
	

	Komission teksti
	Tarkistus

	
	(8 d)	Euroopan parlamentille ja neuvostolle olisi tiedotettava kattavasti, säännöllisesti ja oikea-aikaisesti tämän asetuksen soveltamiseen liittyvästä kehityksestä, ja niitä olisi kuultava asianmukaisesti koko prosessin ajan.



Tarkistus 21
Ehdotus asetukseksi
Johdanto-osan 9 kappale 
	

	Komission teksti
	Tarkistus

	(9)	Koska on tärkeää välttää unionin ja Yhdysvaltojen välisten kauppa- ja investointisuhteiden häiriintyminen, tämän asetuksen olisi tultava voimaan sitä päivää seuraavana päivänä, jona se julkaistaan.
	(9)	Koska on tärkeää välttää unionin ja Yhdysvaltojen välisten kauppa- ja investointisuhteiden häiriintyminen, tämän asetuksen olisi tultava voimaan sitä päivää seuraavana päivänä, jona se julkaistaan. Yhdysvaltojen korkeimman oikeuden kansainvälisen taloushätätilannetta koskevan lain (International Emergency Economic Powers Act) käytöstä perustullien määräämiseksi Yhdysvaltojen kauppakumppaneille antaman tuomion ja joidenkin yhteisessä julkilausumassa sovitut enimmäismäärät ylittävien unionin tuotteiden tullien muutosten jälkeen ja uuden 301 §:n ja meneillään olevan 232 §:n mukaisen tutkimuksen käynnistämisen ja muiden oikeusperustojen mahdollisen käytön johdosta yhdistettynä tämänhetkiseen kaupan epävarmuuteen on kuitenkin tarpeen säätää, että unionin tämän asetuksen soveltamisalaan kuuluville Yhdysvalloista peräisin oleville tuotteille myöntämiä tullietuuksia ja tariffikiintiöitä aletaan soveltaa vasta delegoidussa säädöksessä määritettävästä päivästä alkaen, kun tässä asetuksessa säädetyt edellytykset täyttyvät.



Tarkistus 22
Ehdotus asetukseksi
Johdanto-osan 9 a kappale (uusi)

	

	Komission teksti
	Tarkistus

	
	(9 a)	Tämän asetuksen vaikutukset unionin talousarvioon on arvioitu+ Euroopan unionin toiminnasta tehdyn sopimuksen 310 artiklan 4 kohdan mukaisesti. Sen täytäntöönpanoon olisi osoitettava riittävät varat ja henkilöresurssit ottaen samalla huomioon sen rahoituksen vaikutukset muihin unionin ohjelmiin tai toimintapolitiikkoihin ja varmistaen sen yhteensopivuuden monivuotisen rahoituskehyksen, omien varojen järjestelmän ja vastaavan toimielinten välisen sopimuksen kanssa sekä Euroopan parlamentin ja neuvoston asetuksessa (EU, Euratom) 2024/25091 vahvistettujen talousarvioperiaatteiden kanssa.

	
	____________________

	
	+ Pro memoria: Euroopan parlamentin budjettivaliokunnan talousarvionäkökohtia koskeva arvio, annettu 11 päivänä joulukuuta 2025 ehdotuksesta Euroopan parlamentin ja neuvoston asetukseksi tiettyjen Amerikan yhdysvalloista peräisin olevien tavaroiden tuontiin sovellettavien tullien mukauttamisesta ja tariffikiintiöiden avaamisesta tiettyjen Amerikan yhdysvalloista peräisin olevien tavaroiden tuonnissa (COM(2025)0471).

	
	1 Euroopan parlamentin ja neuvoston asetus (EU, Euratom) 2024/2509, annettu 23 päivänä syyskuuta 2024, unionin yleiseen talousarvioon sovellettavista varainhoitosäännöistä (EUVL L, 2024/2509, 26.9.2024, ELI: http://data.europa.eu/eli/reg/2024/2509/oj).



Tarkistus 23
Ehdotus asetukseksi
1 artikla – otsikko
	

	Komission teksti
	Tarkistus

	Tullien mukauttaminen
	Tullien soveltamisen keskeyttäminen



Tarkistus 24
Ehdotus asetukseksi
1 artikla – 1 kohta
	

	Komission teksti
	Tarkistus

	1.	Liitteessä I lueteltuihin yhdistetyn nimikkeistön (CN) koodeihin luokiteltujen Yhdysvalloista peräisin olevien tavaroiden unioniin kohdistuvaan tuontiin sovelletaan yhteisen tullitariffin tullia, jonka määrä on 0 prosenttia.
	1.	Liitteessä I lueteltuihin yhdistetyn nimikkeistön (CN) koodeihin luokiteltujen Yhdysvalloista peräisin olevien tavaroiden unioniin kohdistuvaan tuontiin sovellettavan yhteisen tullitariffin tullin soveltaminen keskeytetään.



Tarkistus 25
Ehdotus asetukseksi
2 artikla – 2 a kohta (uusi)
	

	Komission teksti
	Tarkistus

	
	2 a.	Tämän artiklan 1 ja 2 kohdassa tarkoitettujen tullien soveltamisen keskeyttämistä lakataan soveltamasta 6 artiklan toisessa kohdassa tarkoitetusta tämän asetuksen soveltamisen päättymispäivästä, sanotun kuitenkaan rajoittamatta 4 b artiklan soveltamista.



Tarkistus 26
Ehdotus asetukseksi
3 artikla – otsikko
	

	Komission teksti
	Tarkistus

	Keskeyttäminen
	Soveltamisen keskeyttäminen



Tarkistus 27
Ehdotus asetukseksi
3 artikla – 1 kohta – 1 alakohta – johdantokappale
	

	Komission teksti
	Tarkistus

	Komissio voi hyväksyä täytäntöönpanosäädöksen, jolla keskeytetään 1 tai 2 artiklan soveltaminen kokonaan tai osittain seuraavissa olosuhteissa:
	Siirretään komissiolle valta antaa 4 c artiklan mukaisesti delegoituja säädöksiä, joilla muutetaan tämän asetuksen liitettä I, liitettä II tai liitettä III, jotta 1 tai 2 artiklan soveltaminen voidaan keskeyttää kokonaan tai osittain komission oma-aloitteisesti keräämiin tai luotettavasta lähteestä, kuten jäsenvaltiolta, Euroopan parlamentilta tai unionin tuottajilta, saatuihin perusteltuihin tietoihin perustuvan tutkimuksen jälkeen seuraavissa olosuhteissa:



Tarkistus 28
Ehdotus asetukseksi
3 artikla – 1 kohta – 1 alakohta – a alakohta
	

	Komission teksti
	Tarkistus

	a)	jos Yhdysvallat ei pane yhteistä julkilausumaa täytäntöön tai muutoin horjuttaa yhteisen julkilausuman tavoitteita, heikentää unionin talouden toimijoiden pääsyä Yhdysvaltojen markkinoille tai muulla tavoin häiritsee unionin ja Yhdysvaltojen välisiä kauppa- ja investointisuhteita;
	a)	jos Yhdysvallat ei pane yhteistä julkilausumaa täytäntöön tai muutoin horjuttaa unionin ja Yhdysvaltojen kauppa- ja investointisuhteiden parantamista koskevia ja yhteisen julkilausuman tavoitteita vastavuoroisen, oikeudenmukaisen ja tasapainoisen kaupan edistämisestä, heikentää unionin talouden toimijoiden pääsyä Yhdysvaltojen markkinoille, syrjii Yhdysvalloissa toiminnan aloittamista suunnittelevia tai Yhdysvalloissa jo toimivia unionin talouden toimijoita tai kohdistaa niihin toimia tai muulla tavoin häiritsee unionin ja Yhdysvaltojen välisiä kauppa- ja investointisuhteita;



Tarkistus 29
Ehdotus asetukseksi
3 artikla – 1 kohta – 1 alakohta – a a alakohta (uusi)
	

	Komission teksti
	Tarkistus

	
	a a)	jos Yhdysvallat asettaa unionista tuotaville tavaroille 15 prosentin tariffikaton ylittäviä lisätulleja tai muutoin korottaa tai määrää uusia tulleja tai muita maksuja unionista peräisin oleville tavaroille, kun yhteisen julkilausuman ehtoja sovelletaan edelleen, tai muuttaa tavaroiden luokittelua siten, että sen seurauksena tullit nousevat;



Tarkistus 30
Ehdotus asetukseksi
3 artikla – 1 kohta – 1 alakohta – b alakohta
	

	Komission teksti
	Tarkistus

	b)	jos on riittävästi viitteitä siitä, että Yhdysvallat toimii jatkossa a alakohdassa tarkoitetulla tavalla;
	b)	jos on riittävästi viitteitä siitä, että Yhdysvallat toimii jatkossa a tai a a alakohdassa tarkoitetulla tavalla;



Tarkistus 31
Ehdotus asetukseksi
3 artikla – 1 kohta – 1 alakohta – c alakohta
	

	Komission teksti
	Tarkistus

	c)	jos 1 artiklassa tarkoitettu tullien mukauttaminen tai 2 artiklassa tarkoitettu tariffikiintiöiden avaaminen johtaa siihen, että Yhdysvalloista peräisin olevaa tavaraa tuodaan niin paljon joko absoluuttisesti mitattuna tai suhteessa kotimaiseen tuotantoon ja sellaisissa olosuhteissa, että tuonti aiheuttaa tai uhkaa aiheuttaa vakavaa haittaa unionin tuotannonalalle;
	Poistetaan.



Tarkistus 32
Ehdotus asetukseksi
3 artikla – 1 kohta – 1 alakohta – d alakohta
	

	Komission teksti
	Tarkistus

	d)	jos objektiiviset olosuhteet ovat muuttuneet yhteisen julkilausuman antamishetkellä vallinneisiin olosuhteisiin nähden.
	d)	jos objektiiviset olosuhteet ovat muuttuneet yhteisen julkilausuman antamishetkellä vallinneisiin olosuhteisiin nähden erityisesti ihmisoikeuksien, demokratian perusperiaatteiden ja oikeusvaltion vakavien loukkausten sekä unionin tai sen jäsenvaltioiden olennaisiin turvallisuusetuihin, niiden alueellinen koskemattomuus ja taloudellinen ulottuvuus mukaan lukien, ja ulko- ja puolustuspolitiikkaan kohdistuvien uhkien osalta.



Tarkistus 33
Ehdotus asetukseksi
3 artikla – 1 kohta – 2 alakohta
	

	Komission teksti
	Tarkistus

	Täytäntöönpanosäädös hyväksytään 4 artiklan 2 kohdassa tarkoitettua tarkastelumenettelyä noudattaen.
	Jos komissio keskeyttää 1 tai 2 artiklan soveltamisen osittain, se muuttaa liitettä I muuttamalla sovellettavia tulleja, liitettä II muuttamalla sovellettavia tariffikiintiöitä tai liitettä III muuttamalla sitä, mihin tavaroihin sitä sovelletaan.



Tarkistus 34
Ehdotus asetukseksi
3 artikla – 1 a kohta (uusi)
	

	Komission teksti
	Tarkistus

	
	1 a.	Rajoittamatta Euroopan parlamentin ja neuvoston asetuksen (EU) 2023/2675 soveltamista komissio suorittaa tarvittaessa tutkimuksen oma-aloitteisesti keräämiensä tai luotettavasta lähteestä, kuten jäsenvaltiolta, Euroopan parlamentilta tai unionin tuottajilta, saamiensa perusteltujen tietojen perusteella, jos Yhdysvallat soveltaa tai uhkaa soveltaa lisätulleja tai muita kauppaan tai investointeihin vaikuttavia toimenpiteitä estääkseen tai saadakseen aikaan sen, että unioni tai jäsenvaltio kumoaa jonkin tietyn säädöksen, muuttaa jotakin tiettyä säädöstä tai hyväksyy jonkin tietyn säädöksen, ja puuttuu tällä tavoin unionin tai jäsenvaltion oikeutettuihin suvereeneihin valintoihin. Jos tutkimuksen perusteella päädytään tähän lopputulokseen, komissiolle siirretään valta antaa 4 c artiklan mukaisesti delegoituja säädöksiä, joilla muutetaan tämän asetuksen liitettä I, liitettä II tai liitettä III, jotta tämän asetuksen 1 tai 2 artiklan soveltaminen voidaan keskeyttää kokonaan tai osittain.



Tarkistus 35
Ehdotus asetukseksi
3 artikla – 1 b kohta (uusi)
	

	Komission teksti
	Tarkistus

	
	1 b.	Tämän artiklan nojalla annettaviin delegoituihin säädöksiin sovelletaan 4 d artiklassa säädettyä menettelyä, jos tämä on tarpeen pakottavan kiireellisessä tapauksessa, jossa olosuhteet ovat muuttuneet äkillisesti yhteisen julkilausuman antamishetkellä vallinneisiin olosuhteisiin nähden niin, että se vaikuttaa vakavalla tavalla unionin tai sen jäsenvaltioiden olennaisiin turvallisuusetuihin, niiden alueellinen koskemattomuus ja taloudellinen ulottuvuus mukaan lukien.



Tarkistus 36
Ehdotus asetukseksi
3 artikla – 2 kohta
	

	Komission teksti
	Tarkistus

	2.	Edellä 1 kohdassa tarkoitettua täytäntöönpanosäädöstä on sovellettava niin kauan kuin 1 kohdassa tarkoitetut olosuhteet jatkuvat.
	2.	Tämän artiklan 1, 1 a ja 1 b kohdassa tarkoitettuja delegoituja säädöksiä on sovellettava niin kauan kuin tämän artiklan 1, 1 a ja 1 b kohdassa tarkoitetut olosuhteet jatkuvat ja joka tapauksessa enintään 6 artiklan toisessa kohdassa tarkoitettuun tämän asetuksen soveltamisen päättymispäivään asti. Jos komissio katsoo, että soveltamisen keskeyttämisen perusteena olleet syyt eivät ole enää voimassa, sille siirretään valta antaa 4 c artiklan mukaisesti delegoituja säädöksiä, joilla muutetaan tämän asetuksen liitettä I, liitettä II tai liitettä III, jotta voidaan jälleen soveltaa 1 tai 2 artiklaa tai tämän artiklan 1 kohdan 2 alakohdassa tarkoitetussa tapauksessa alkaa soveltaa uudelleen liitteessä I lueteltuihin tavaroihin alkuperäisiä sovellettavia tulleja, liitteessä II lueteltuihin tavaroihin alkuperäisiä sovellettavia tariffikiintiöitä tai liitteessä III säädettyä luetteloa tavaroista.



Tarkistus 37
Ehdotus asetukseksi
4 artikla
	

	Komission teksti
	Tarkistus

	4 artikla
	Poistetaan.

	Komiteamenettely
	

	1.	Komissiota avustaa Euroopan parlamentin ja neuvoston asetuksen (EU) N:o 2015/18435 7 artiklalla perustettu kaupan esteitä käsittelevä komitea.
	

	2.	Kun viitataan tähän kohtaan, sovelletaan asetuksen (EU) N:o 182/2011 5 artiklaa.
	

	_________________
	

	5 Euroopan parlamentin ja neuvoston asetus (EU) 2015/1843, annettu 6 päivänä lokakuuta 2015, unionin menettelyistä yhteisessä kauppapolitiikassa kansainvälisen kaupan säännöissä unionille annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EUVL L 272, ELI: http://data.europa.eu/eli/reg/2015/1843/oj).
	



Tarkistus 38
Ehdotus asetukseksi
4 a artikla (uusi)
	

	Komission teksti
	Tarkistus

	
	4 a artikla

	
	Suojamekanismi

	
	1.	Komissio seuraa säännöllisesti tämän asetuksen vaikutusta unionin markkinoihin. Siirretään komissiolle valta antaa 4 c artiklan mukaisesti delegoituja säädöksiä, joilla muutetaan tämän asetuksen liitettä I, liitettä II tai liitettä III, jotta 1 tai 2 artiklan soveltaminen voidaan keskeyttää tilapäisesti kokonaan tai osittain komission oma-aloitteisesti keräämiin tai luotettavasta lähteestä, kuten jäsenvaltiolta, Euroopan parlamentilta tai unionin tuottajilta, saatuihin perusteltuihin tietoihin perustuvan tutkimuksen jälkeen, jos 1 tai 2 artiklan soveltamisen seurauksena Yhdysvalloista peräisin olevan jonkin tavaran tuonti lisääntyy absoluuttisesti tai suhteessa sisäiseen tuotantoon siinä määrin ja sillä tavoin, että se aiheuttaa tai uhkaa aiheuttaa vakavaa haittaa unionin tuotannonalalle.

	
	2.	Jos vastakkaisia viitteitä ei ole, komissio käsittelee lähtökohtaisesti liitteen I, liitteen II tai liitteen III soveltamisalaan kuuluvan tavaran tuonnin määrän kasvua yli 10 prosentilla edellisvuoteen nähden alustavana näyttönä unionin tuotannonalalle aiheutuneesta vakavasta haitasta tai vakavan haitan uhasta, sanotun kuitenkaan rajoittamatta 1 kohdan soveltamista. Jos tällainen tuonnin määrän kasvu todetaan, komissio laittaa viipymättä vireille tutkimuksen sen määrittämiseksi, aiheuttaako se tai uhkaako se aiheuttaa vakavaa haittaa unionin tuotannonalalle. Tutkimus päätetään kolmen kuukauden kuluessa sen aloittamisesta. Jos tutkimuksessa päädytään lopputulokseen, että tuonnin määrän kasvu aiheuttaa tai uhkaa aiheuttaa vakavaa haittaa unionin tuotannonalalle, komissio antaa 4 c artiklan mukaisesti delegoidun säädöksen.

	
	3.	Edellä 1 tai 2 kohdassa tarkoitettuja delegoituja säädöksiä hyväksyessään komissio

	
	a)	liitteen I ja II soveltamisalaan kuuluvien tavaroiden osalta muuttaa liitettä I tai liitettä II 1 artiklassa tarkoitettujen tullietuuksien soveltamisen keskeyttämiseksi kyseisten tavaroiden tuonnilta; tai

	
	b)	liitteen III soveltamisalaan kuuluvien tavaroiden osalta: muuttaa liitettä III kyseisiä tavaroita varten avatun tariffikiintiön soveltamisen keskeyttämiseksi.

	
	4.	Tämän artiklan 3 kohdassa tarkoitetut delegoidut säädökset ovat voimassa 6 artiklan toisessa kohdassa tarkoitettuun tämän asetuksen soveltamisen päättymispäivään asti. Jos komissio katsoo, että soveltamisen keskeyttämisen perusteena olleet syyt eivät ole enää voimassa, sille siirretään valta antaa 4 c artiklan mukaisesti delegoituja säädöksiä, joilla muutetaan tämän asetuksen liitettä I, liitettä II tai liitettä III, jotta 1 tai 2 artiklaa voidaan jälleen soveltaa.

	
	5.	Tässä artiklassa tarkoitetaan ”unionin tuotannonalalla” joko niitä unionin tuottajia kokonaisuutena, jotka tuottavat samankaltaista tai suoraan kilpailevaa tuotetta ja toimivat unionin alueella, tai niitä unionin tuottajia, joiden yhteinen samankaltaisen tai suoraan kilpailevan tuotteen tuotanto muodostaa tavallisesti yli 50 prosenttia ja poikkeustapauksissa vähintään 25 prosenttia kyseisen tuotteen kokonaistuotannosta. Käsite ”unionin tuottajat” kattaa sekä teollisuustuotteita valmistavat unionin tuottajat että tämän asetuksen soveltamisalaan kuuluvia kala- ja äyriäistuotteita sekä maataloustuotteita tuottavat unionin tuottajat.



Tarkistus 39
Ehdotus asetukseksi
4 b artikla (uusi)
	

	Komission teksti
	Tarkistus

	
	4 b artikla

	
	Terästä, alumiinia ja niiden johdannaisvalmisteita koskevat erityissäännökset

	
	1.	Tämän artiklan 2 kohdassa tarkoitettujen tavaraluokkien osalta 1 artiklan 1 kohdassa tarkoitettu tullien soveltamisen keskeyttämistä lakataan soveltamasta kuuden kuukauden kuluttua 6 artiklan kolmannessa kohdassa tarkoitetusta 1, 2, 3, 4 a ja 4 b artiklan soveltamisen alkamispäivästä.

	
	2.	Kyseessä olevat tavaroiden luokat ovat seuraavat:

	
	a)	yhdistetyn nimikkeistön koodin 72 mukaiset tavarat;

	
	b)	yhdistetyn nimikkeistön koodin 73 mukaiset tavarat;

	
	c)	yhdistetyn nimikkeistön koodin 76 mukaiset tavarat.

	
	3.	Jos Yhdysvallat on ennen tämän artiklan 1 kohdassa tarkoitettua soveltamisen päättymispäivää alentanut enintään 15 prosenttiin unionista peräisin oleviin tuotteisiin, joiden teräs- tai alumiinipitoisuus on yli 50 prosenttia, soveltamansa tullit, suosituimmuustulli mukaan lukien, komissiolle siirretään valta antaa 4 c artiklan mukaisesti delegoitu säädös tämän artiklan 1 kohdassa tarkoitetun soveltamisen päättymispäivän lykkäämiseksi enintään 6 artiklan toisessa alakohdassa tarkoitettuun tämän asetuksen soveltamisen päättymispäivään.

	
	Komissio ei anna tällaista delegoitua säädöstä niin kauan kuin joku 3 artiklan 1 tai 1 a kohdassa tarkoitettu soveltamisen keskeyttämisen peruste on voimassa.



Tarkistus 40
Ehdotus asetukseksi
4 b a artikla (uusi)
	

	Komission teksti
	Tarkistus

	
	4 b a artikla

	
	Soveltamisen alkamispäivän määrittäminen

	
	1.	Komissio antaa 4 c artiklan mukaisesti delegoidun säädöksen, jolla muutetaan 6 artiklan kolmatta kohtaa sen päivämäärän määrittämiseksi, josta alkaen 1, 2, 3, 4 a ja 4 b artiklaa sovelletaan. Se antaa tällaisen delegoidun säädöksen ainoastaan, jos kaikki seuraavat edellytykset täyttyvät:

	
	a)	Yhdysvallat soveltaa joko enintään suosituimmuustullia vastaavaa tullia tai enintään 15 prosentin tullia, suosituimmuustulli mukaan lukien, unionista peräisin oleviin tavaroihin;

	
	b)	Yhdysvallat soveltaa ainoastaan suosituimmuustullia seuraaviin unionin tuotteisiin: ei-saatavilla olevat luonnonvarat (korkki mukaan lukien), kaikki ilma-alukset ja ilma-alusten osat, geneeriset lääkkeet ja niiden ainesosat sekä kemialliset lähtöaineet;

	
	c)	Yhdysvallat soveltaa enintään 15 prosentin tullia, suosituimmuustulli mukaan lukien, seuraaviin unionista peräisin oleviin tavaroihin: lääkkeet, puolijohteet, puutavara, ajoneuvot ja ajoneuvojen osat;

	
	d)	Yhdysvallat soveltaa enintään 15 prosentin tullia tuotteisiin, joiden teräs- ja alumiinipitoisuus on alle 50 prosenttia.

	
	Lisäksi komissio arvioi ensimmäisessä alakohdassa tarkoitettua delegoitua säädöstä antaessaan, onko Yhdysvallat antanut viralliset, selkeät ja täsmälliset takeet siitä, että kyseisen alakohdan a–d alakohdassa tarkoitetut edellytykset täyttyvät ja että kyseiset edellytykset täyttyvät edelleen myös tulevaisuudessa.

	
	2.	Komissio ei anna delegoitua säädöstä tämän artiklan 1 kohdan ensimmäisen alakohdan mukaisesti niin kauan kuin joku 3 artiklan 1 tai 1 a kohdassa tarkoitettu tämän asetuksen soveltamisen keskeyttämisen peruste on voimassa.



Tarkistus 41
Ehdotus asetukseksi
4 c artikla (uusi)
	

	Komission teksti
	Tarkistus

	
	4 c artikla

	
	Siirretyn säädösvallan käyttäminen

	
	1.	Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.

	
	2.	Siirretään komissiolle... ... päivän ...kuuta ... [tämän asetuksen voimaantulopäivä] ja ... päivän ...kuuta ... [6 artiklan toisessa kohdassa tarkoitettu tämän asetuksen soveltamisen päättymispäivä] väliseksi ajaksi 3 artiklan 1, 1 a ja 2 kohdassa sekä 4 a, 4 b ja 4 b a artiklassa tarkoitettu valta antaa delegoituja säädöksiä.

	
	3.	Euroopan parlamentti tai neuvosto voi milloin tahansa peruuttaa 3 artiklan 1, 1 a ja 2 kohdassa sekä 4 a, 4 b ja 4 b a artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.

	
	4.	Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.

	
	5.	Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.

	
	6.	Edellä olevan 3 artiklan 1, 1 a ja 2 kohdan tai 4 a, 4 b tai 4 b a artiklan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.



Tarkistus 42
Ehdotus asetukseksi
4 d artikla (uusi)
	

	Komission teksti
	Tarkistus

	
	4 d artikla

	
	Kiireellinen menettely

	
	1.	Tämän artiklan nojalla annetut delegoidut säädökset tulevat voimaan viipymättä, ja niitä sovelletaan niin kauan kuin niitä ei vastusteta 2 kohdan mukaisesti. Kun delegoitu säädös annetaan tiedoksi Euroopan parlamentille ja neuvostolle, esitetään samalla ne perusteet, joiden vuoksi sovelletaan kiireellistä menettelyä.

	
	2.	Euroopan parlamentti ja neuvosto voivat 4 c artiklan 6 kohdassa tarkoitetun menettelyn mukaisesti vastustaa delegoitua säädöstä. Siinä tapauksessa komissio kumoaa säädöksen välittömästi sen jälkeen, kun Euroopan parlamentin tai neuvoston päätös vastustaa sitä on annettu sille tiedoksi.



Tarkistus 43
Ehdotus asetukseksi
5 a artikla (uusi)
	

	Komission teksti
	Tarkistus

	
	5 a artikla

	
	Arviointi ja raportointi

	
	1.	Komissio tekee ... päivään ...kuuta ... mennessä [kuusi kuukautta tämän asetuksen voimaantulopäivästä] vaikutustenarvioinnin tämän asetuksen vaikutuksista talouteen ja turvallisuuteen. Vaikutustenarvioinnissa käsitellään

	
	a)	tämän asetuksen soveltamisen vaikutuksia kaikkeen unionin ja Yhdysvaltojen väliseen tuontiin ja vientiin; ja

	
	b)	kauppavirtojen muutoksia ja jakaumavaikutuksia eri jäsenvaltioissa ja eri aloilla.

	
	2.	Komissio esittää viimeistään ... päivänä ...kuuta ... [kuusi kuukautta ennen tämän asetuksen soveltamisen päättymispäivää] täydentävän kattavan vaikutustenarvioinnin. Vaikutustenarvioinnissa tarkastellaan muun muassa

	
	a)	tämän asetuksen soveltamisen vaikutuksia kaikkeen unionin ja Yhdysvaltojen väliseen tuontiin ja vientiin;

	
	b)	kauppavirtojen muutoksia ja jakaumavaikutuksia eri jäsenvaltioissa ja eri aloilla;

	
	c)	mahdollisia havaittuja tullien ulkopuolisia vaikutuksia, jotka ovat merkityksellisiä sisämarkkinoiden ja kuluttajien kannalta;

	
	d)	vaikutuksia kilpailukykyyn, unionin tuottajiin, myös maatalouselintarvikkeiden tuottajiin unionissa, ja pk-yrityksiin;

	
	e)	unionin ja Yhdysvaltojen välisten kauppa- ja investointisuhteiden kehittymistä tämän asetuksen voimaantulon jälkeen;

	
	f)	unionin ja Yhdysvaltojen välisten neuvottelujen edistymistä yhteisessä julkilausumassa esitettyjen sitoumusten saavuttamiseksi ja kyseisten sitoumusten panemiseksi täytäntöön;

	
	g)	sitä, onko asetus aiheuttanut haittaa tai epätasapainoa tietyillä aloilla muun muassa hintojen osalta;

	
	h)	sitä, miten unionin kaupan rakenteet ovat muuttuneet suhteessa kolmansien maiden kanssa käytävään kauppaan Yhdysvaltojen kauppapolitiikan ja Yhdysvaltojen kolmansien maiden kanssa tekemien kahdenvälisten sopimusten seurauksena;

	
	i)	tämän asetuksen vaikutuksia ja ennustettuja vaikutuksia unionin ja jäsenvaltioiden talousarvioihin, kun otetaan huomioon kannettujen tullitulojen pieneneminen;

	
	j)	vaikutuksia unionin turvallisuusetuihin sekä ulkopolitiikkaan, WTO:n jäsenyys mukaan lukien;

	
	k)	kustannuksia, jotka aiheutuvat Yhdysvaltojen tullien, 232 §:n mukaiset tullit mukaan lukien, noudattamisesta aiheutuvasta sääntelytaakasta.

	
	Komissio asettaa vaikutustenarviointiensa perustana olevat tiedot ja menetelmät julkisesti saataville.

	
	Ensimmäisessä alakohdassa tarkoitettuun vaikutustenarviointiin liitetään tarvittaessa tämän asetuksen soveltamisen jatkamista koskeva lainsäädäntöehdotus. Tässä tapauksessa vaikutustenarvioinnissa arvioidaan kaikkia tällaisen jatkamisen perusteita, myös niitä, jotka liittyvät unionin ja sen jäsenvaltioiden turvallisuusetuihin.

	
	3.	Komissio tiedottaa Euroopan parlamentille ja neuvostolle säännöllisesti jokaisessa vaiheessa ja oikea-aikaisesti tämän asetuksen soveltamiseen liittyvästä kehityksestä. Saatujen tietojen perusteella Euroopan parlamentti tai neuvosto voi tarvittaessa kutsua komission näkemystenvaihtoon.



Tarkistus 44
Ehdotus asetukseksi
6 artikla – otsikko
	

	Komission teksti
	Tarkistus

	Voimaantulo
	Voimaantulo ja soveltaminen



Tarkistus 45
Ehdotus asetukseksi
6 artikla – 2 kohta (uusi)
	

	Komission teksti
	Tarkistus

	
	Sitä sovelletaan … päivästä …kuuta … [tämän asetuksen voimaantulopäivä] 31 päivään maaliskuuta 2028.



Tarkistus 46
Ehdotus asetukseksi
6 artikla – 3 kohta (uusi)
	

	Komission teksti
	Tarkistus

	
	Edellä olevaa 1, 2, 3, 4 a ja 4 b artiklaa kuitenkin sovelletaan vasta 4 b a artiklan mukaisesti annetussa delegoidussa säädöksessä määritetystä päivästä alkaen.

